Kierros Kiinan työleirien sisällä paljastaa toiminnasta ristiriitaisen kuvan.

Ihmisoikeusryhmien mukaan Kiina on siirtänyt jopa satojatuhansia uiguureja koulutusleireille ilman oikeudenkäyntiä. Kiina taas väittää näiden osallistuva vapaaehtoisesti toimintaan, jossa kitketään ääriajattelua ja ekstremismiä.

Uiguurit ovat turkkilaista uiguurin kieltä puhuva islamilainen vähemmistö Kiinassa. Xinjiangin maakunnassa meneillään olevasta uiguurien ja vähemmistömuslimien vainosta tiedetään maailmalla edelleen vähän sen mittakaavaan nähden. BBC:n tekemän reportaasin mukaan alueen sisälle tehty vierailu esittelee työleireistä Kiinan propagandan mukaisen kuvan.

– Xinjiangissa ei ole tapahtunut yhtään terrori-iskua 32 kuukauden aikana. Tämän varmistaminen on meidän isänmaallinen velvollisuutemme, vanhempi virkamies kommentoi toimintaa.

Viranomaisten mukaan leireillä pidettävät uiguurit määritellään ”lähes rikollisiksi”. Nämä eivät siis ole syyllistyneet rikokseen, mutta heidät nähdään potentiaalisina rikollisina. Ääriliikkeisiin kuuluminen tai siihen viittaavat taipumukset ovat myös määritelty hyvin laajasti Kiinassa. Taipumuksesta vaaralliseen toimintaan riittää todistamaan esimerkiksi pitkä parta tai yhteydenpito ulkomailla asuviin sukulaisiin.

Viranomaisten mukaan ääriajattelusta epäilty saa itse valita kohtalonsa, hän voi joko mennä oikeuden eteen tai valita opiskelun valtion ylläpitämissä ”keskuksissa”. Virallisella kierroksella viranomaiset esittelevät valoisia luokkahuoneita, joissa opiskellaan yhdessä ja lauletaan kiinaksi.

– Useimmat valitsevat vapaaehtoisesti opiskelun, viranomaiset kertovat.